Rikke Hvilshøj (V), 2007-03-02:
Jeg tror, vi alle bekymrer os om dem, der sidder i vores asylcentre, og jeg tror ikke, at der er nogen af os, der har et ønske om at fastholde mennesker i en asylcentertilværelse.
Men svaret er ikke at fratage afviste asylansøgere ansvaret for at respektere en afgørelse fra i sidste instans Flygtningenævnet om, at de ikke kan opnå asyl i Danmark, og at de derfor skal udrejse af landet.
Det er sådan, at der generelt ikke er nogen afviste, der ikke kan rejse frivilligt hjem efter et afslag på asyl.
Når vi taler om Irak, som der jo henvises meget til i beslutningsforslaget, ja, så er det også praktisk muligt at rejse til Irak som afvist irakisk asylansøger, så længe dette foregår på frivillig basis.
Når det gælder tvangsmæssig tilbagesendelse, er det fortsat en meget vigtig prioritet for regeringen at indgå en aftale, der kan gøre det muligt at udsende afviste irakiske asylansøgere til Irak.
Jeg kan oplyse, at godt 600 afviste irakiske asylansøgere i perioden fra 2004 til 2006 er registreret udrejst af Danmark.
Og der har i årene 2003 til 2005 været to særlige nu afsluttede ordninger, hvor knap 400 afviste irakiske asylansøgere er rejst frivilligt tilbage til Irak med økonomisk støtte fra Danmark.
Det er et grundliggende princip i udlændingeloven, at udlændinge, der ikke har ret til at opholde sig her i landet, skal udrejse.
Det er således den enkelte udlændings ansvar at udrejse.
Det er endvidere afgørende for asylsystemets legitimitet, at et afslag på en ansøgning om asyl rent faktisk fører til, at den afviste asylansøger udrejser af landet.
Det følger af udlændingeloven, at der gives asyl til udlændinge, der efter internationale konventioner har krav på beskyttelse.
Når en udlænding er meddelt afslag på asyl, er det således konstateret, at udlændingen ikke har behov for beskyttelse her i landet og ikke er i risiko for forfølgelse ved en tilbagevenden til hjemlandet.
På den baggrund finder jeg det rimeligt, at afviste asylansøgere overholder udrejsepligten og ubetinget medvirker til de foranstaltninger, der kan være nødvendige for udrejsende.
På trods af de gennemførte initiativer er der fortsat en gruppe af afviste asylansøgere, der ikke udrejser frivilligt.
Regeringen afsatte i 2006 derfor 37 mio. kr., der bl.a. bruges repatrieringstiltag, herunder hjemrejserådgivning og rekognosceringsrejser, hvor afviste asylansøgere får mulighed for at besøge hjemlandet og blive bekendt med relevante forhold, herunder sikkerhed, infrastruktur, boligforhold og beskæftigelsesforhold.
Finanslovaftalen for 2007 indeholder finansiering af en videreførelse af vilkårsforbedringer for asylansøgere i 2007 og 2008.
Pengene er også blevet anvendt til at gennemføre en særlig ordning med selvhushold for afviste asylansøgere på Center Avnstrup.
En ordning med selvhushold kan være med til at understøtte familiestrukturen i de omhandlede familier, som typisk vil have været indkvarteret i centersystemet i længere tid.
Ordningen tager sigte på børnefamilier, der ikke medvirker til udsendelse, således at disse om muligt placeres i Center Avnstrup med selvhushold.
I forbindelse med det aktstykke nr. 157, hvor regeringen afsatte de ekstra 37 mio. kr., tilkendegav jeg, at vi med den faldende belægning på asylcentrene også forventer at kunne sikre nogle bedre boligvilkår for børnefamilierne.
I maj 2006, hvor beslutningen om at forbedre forholdene for asylansøgere blev vedtaget, var der i alt 144 familier, der var indkvarteret på et værelse hver.
Med den faldende belægning på centrene er boligforholdene blevet forbedret, og der er nu kun 65 familier, der har et værelse hver.
Det er fortsat regeringens mål at skabe de bedst mulige rammer for børnene på asylcentrene.
Vi følger derfor nu op på initiativerne fra foråret med to nye initiativer.
Børnefamilierne på landets asylcentre vil frem mod sommeren få tilbud om indkvartering på to værelser, og de beboere, der er i udsendelsesfase, og som er indkvarteret på Center Sandholm, får nu også tilbud om kostpenge og dermed mulighed for selv at indkøbe og lave mad.
Dette vil kunne ske inden for de nuværende lovmæssige rammer.
Med de bemærkninger vil jeg sige, at regeringen ikke kan støtte det fremsatte beslutningsforslag.